**STYRETS ÅRSBERETNING FOR 2018**

Styret i Tromsø Swingklubb har fra årsmøtet i 2018 bestått av følgende personer:

Thomas André Olsen leder

Rune Ulriksen nestleder

Margit Anne Måsø styremedlem/regnskapsansvarlig

Remi Midtsand Bergan styremedlem

Mona Sæther styremedlem

Jan-Oddvar Rasmussen varamedlem

Styret har avholdt 13 styremøter

**AKTIVITETER I KLUBBEN**

**Swingeriet**

Vi synes husleien er noe høy i forhold til markedspris. Vi jobber for å prøve å finne en løsning på det. Enten ved å senke leie, eller å utvide leiekontrakten til å gjelde flere dager i uka til samme pris. Dersom vi ikke får gjennomslag for noen av disse alternativene, vil styret se om det kan finnes andre lokaler som kan passe klubben vår.

**Gruppene**

Dansekveldene er vår hovedaktivitet og vi er avhengige av danseverter og DJ ‘er.

Selv om det er en fremragende innsats fra medlemmene, trenger vi stadig påfyll i gruppene.

Som det er nå så er vi blitt såpass få danseverter at vi har kun en pr. dansekveld, dette gjør at kaffekoking bl.a ikke blir utført av danseverten fordi fokuset må være på døren.

Ta gjerne kontakt med Noralf og Pål-Gunnar om du kan bidra i dansevertgruppa. Om du ønsker å ta ei økt i spilleboksen, kontakt Thomas og Rune.

Husk på at jo flere vi er i gruppene jo færre vakter blir det pr. person.

En stor takk til gruppedeltakere, og enkeltmedlemmer som har gjort en utmerket innsats for klubben også i 2018. Vi hadde ikke klart å drive klubben slik vi gjør i dag uten de frivillige som stiller opp.

Hjemmesiden vår ([www.swingklubben.no](http://www.swingklubben.no)) administreres av Noralf, som har hovedansvaret for oppdateringer og videreutvikling av hjemmesiden. Vi takker han for en fortsatt god jobb.

Facebooksiden vår holdes oppdatert av Thomas, Mona og Julie.

Vi oppfordrer våre medlemmer til å dele arrangementer og relevant informasjon på siden vår.

**Kurs.**

I vårsemesteret 2018 ble følgende kurs holdt av våre instruktører:

* Grunnkurs i Folkeswing
* Grunnkurs i West Coast Swing
* Grunnkurs Linedance

I høstsemesteret 2018 ble følgende kurs holdt av våre instruktører:

* Grunnkurs i Folkeswing x2
* Grunnkurs i West Coast Swing
* Påbegynningskurs i West Coast Swing måtte avlyses

Thomas A. Olsen har vært kursansvarlig og har administrert eposten kurs@swingklubben.no

**Instruktører**

Styret ønsker å takke våre dyktige og stabile instruktører for innsatsen og arbeidet de har lagt ned i 2018. Dere gjør en fantastisk jobb og representerer klubben på en flott måte. Men, klubben har et stort behov for å knytte til seg flere instruktører i alle grener. Dersom det er noen i klubben som har et ønske om å undervise, så stiller klubben med ressurser til å kunne gjennomføre det. Har DU lyst å være instruktør, kontakt Thomas på leder@swingklubben.no

**Linedancegruppa**

Linedancegruppa har hatt dansekveld på mandager frem til sommeren. Det har ikke vært aktivitet i denne gruppa etter det.

**West Coast Swing gruppa.**

WCS-gruppa har hatt sine dansekvelder mandagene.

**Generelt**

I 2018 har Tromsø Swingklubb hatt 81 registrerte medlemmer, mot 76 i 2017.

Det har vært arrangert 39 dansekvelderi løpet av året.

En del arbeid har vært lagt ned i forskjellige miljøtiltak på dansekveldene.

Vi kan nevne pynting av lokalet og diverse småsnacks å bite i. Vi ønsker også å rette en ekstra stor takk til alle kakebakere å fruktskjerere for bidragene til god stemning på klubben.

Noen av klubbens medlemmer har i 2018 deltatt i konkurranser som NNM i Kirkenes der Mats og Julie vant og har tatt med seg vandrepokalen hjem. Det var også andre deltakere fra vår klubb der og vi takker alle som bidro til å vise frem vår klubb. NM ble i 2018 avholdt i Narvik med 1 par fra Tromsø tilstede. Vi håper på en større deltakelse i inneværende år.

6.oktober var klubben vår 30 år og den feiret vi med levende musikk i Mack sine gamle lokaler i sentrum. Stephen Ackles m/band og Chixie Dix band sørget for godt driv på dansegulvet til de nesten 150 som delte denne kvelden med oss. Vi takker også Julie som laget en morsom historisk gjennomgang av klubbens 30 årige historie.

I fjor, som hvert år, stilte vi opp under klubbens fane og deltok i Borgertoget 17. mai. Det ble en ny svett runde for klubbens medlemmer som danset seg igjennom byens gater. Dette er en koselig tradisjon og vi setter pris på alle våre dansere og AmCar klubben som gjorde at vi igjen kunne vise byen danseglede.

Vi har løpet av 2018 hatt flere tirsdager med live musikk. Vi takker Linda Gail Lewis, Nils Einar Solli og Marius Brynjulfsen som har spilt for oss.

I løpet av sommermånedene har danseglade møttes til ”Sommerswing” rundt om i Tromsø, blant annet Fjellheisen, Bangsundbrygga og Hella."

11. desember hadde vi juleavslutning på Swingeriet. Vi serverte grøt med mandler, premier ble delt ut og vi swingte oss til julemusikk fra Nils Einar Solli. Det var mange som kom, og vi avsluttet året med stil.

Tromsø Swingklubb jobber med diverse løsninger for å kunne kommunisere med våre medlemmer på en enkel måte. I denne sammenheng har vi startet opp et prosjekt med en app som heter Spond. Medlemmer av klubben vår har allerede fått en "invitasjon" fra Spond og vi anbefaler alle medlemmer om på laste ned denne appen og knytte seg til Tromsø Swingklubb. Her vil vi på sikt kunne sende ut medlemsinformasjon, innbetaling av medlemskontigent, arrangementsinfo o.l. Dette vil være en mer direkte info til medlemmer og vil ikke kunne "forsvinne" i et hav av informasjon som mange opplever på facebook. Men, all info vil også bli lagt ut på facebook og hjemmesiden vår som tidligere. Spond vil komme i tillegg. Dersom det er noe spørsmål om Spond , så kan dere kontakte Remi på mail: remibergan@hotmail.com eller så kan dere finne han på facebook (Remi Midtsand Bergan). De som ønsker å lese mer om Spond kan gjøre det på www.spond.no

**Resultatregnskapet**

Resultatregnskapet viser et overskudd på kr. 77.138,35

Overskuddet skyldes økning av kursdeltagere og høyere andel av spillemidler.

Klubbens kontantbeholdning er på kr. 396.774,57 – Det er en oppgang på kr 71.544,85 fra 2017.